text: Divendres, 12 d'octubre, se celebra la setzena edició de l'Aquatló Ciutat de Badalona | La Clau -Revista gratuïta del Maresme
  Divendres, 12 d'octubre, se celebra la setzena edició de l'Aquatló Ciutat de Badalona
  La competició és una prova de resistència que combina la natació, a la platja dels Pescadors, amb l'atletisme pel passeig Marítim i la Rambla
  La platja dels Pescadors, el passeig de la Rambla i el passeig Marítim seran l'escenari aquest divendres, 12 d'octubre, a partir de les 9 hores, de la setzena edició de l'Aquatló Ciutat de Badalona, una competició organitzada pel Club Natació Badalona amb el suport de l'Ajuntament de Badalona que enguany, com a novetat, esdevindrà el primer Campionat de Catalunya per equips, i a més, s'inclou una prova open per apropar aquest esport a un nombre més gran de participants.
  L'aquatló és un esport combinat i de resistència en el qual l'atleta realitza dues disciplines; la natació i l'atletisme. En la prova badalonina l'aquatló constarà de dos segments: un primer de natació de 1.000 metres en un circuit triangular a la platja dels Pescadors, i un segon de cursa a peu de 5 quilòmetres pel passeig Marítim i la Rambla. L'arribada estarà situada a la Rambla, davant de l'estàtua de Roca i Pi, on es farà el lliurament de trofeus.